2017 m. lapkričio 15 dieną, Stoniškių pagrindinės mokyklos sporto salėje vyko vaikinų rudens tinklinio turnyras, kurį organizavo Pagėgių meno ir sporto mokyklos mokytojai –Alvyra Jankantienė ir Antanas Musvydas, dirbantys pagal neformaliojo vaikų švietimo tinklinio ugdymo programą. Šie mokytojai subūrė 48 mokinius, norinčius išmokti žaisti tinklinį bei turiningai leisti laisvalaikį savo gyvenamojoje vietovėje. 19 mokinių sportuoja Stoniškiuose, 13 – Šilgaliuose (trenerė Alvyra Jankantienė), 16 - Natkiškiuose (treneris Antanas Musvydas).
 Tinklinio turnyre dalyvavo trys komandos iš Pagėgių savivaldybės: Pagėgių meno ir sporto mokyklos, Šilgalių-Stoniškių rinktinė, Natkiškių vaikinų komanda. Visos komandos įtemptai varžėsi tarpusavyje. Šį kartą fortūna nusišypsojo Natkiškių vaikinams (tren. Antanas Musvydas), antrąją vietą iškovojo Pagėgių meno ir sporto mokykla (tren. Antanas Musvydas), Šilgalių – Stoniškių rinktinė liko trečioje vietoje (tren. Alvyra Jankantienė). Visos komandos buvo apdovanotos diplomais.